text: Rudeknuser-tyve fortsætter deres hærgen - og har bredt sig nordpå
  14 marts 2017 kl. 04.58
  Bølgen af rudeknusninger og indbrud i parkerede biler fortsætter. Natten til tirsdag har Sydøstjyllands Politi fået meldinger omkring 20 nye tilfælde.
  Efter et døgns pause er der natten til tirsdag knust ruder og begået indbrud i omkring 20 biler i både Kolding- og Vejleområdet. Det oplyser vagtchef Lars Grønlund, Sydøstjyllands Politi, tirsdag morgen til TV SYD.
  
  Rudeknusningerne og indbrud i bilerne har i nat bredt sig til Vejle. De seneste fem døgn er der anmeldt op mod 50 tilfælde i og omkring Kolding - og nu altså også Vejle. 
  Siden torsdag har der været en bølge af disse indbrud i et område omkring Kolding - fra Christiansfeld i syd og Vamdrup i vest. Og ikke mindst flere samkørselspladser ved motorvejen udenom Kolding har været ramt.
  Efter et lille døgns pause fra søndag eftermiddag har tyvene nu genoptaget deres hærgen, som i nat bl.a. gik ud over biler på parkeringspladsen ved Scandic Hotel i Bramdrupdam og altså parkerede biler i Vejle nær motorvejen.
  - Vi har patruljeret intensivt i aften-og nattetimerne på de udsatte steder, og alligevel er det lykkedes tyvene at slå til, siger vagtchef Lars Grønlund, Sydøstjyllands Politi.
  
  